RESOLUCIÓN do 8 de setembro de 2008 pola que se convoca un seminario sobre planeamento e vivenda social.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 16/09/2008

Dentro do plan de actividades da Escola Galega de Administración Pública para o ano 2008 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase un seminario sobre planeamento e vivenda social, conforme as seguintes bases:
1. Obxectivos.
O programa do seminario sobre planeamento e vivenda social, que se desenvolve no marco do Curso superior de técnico de urbanismo, trata de abordar o tema desde perspectivas complementarias: partirase da análise do dereito á vivenda no ordenamento xurídico español para tratar a continuación a problemática do planeamento urbano e a vivenda na Lei do solo. Finaliza a sesión da mañá cun relatorio sobre urbanismo e vivenda. Na sesión da tarde analizarase o ámbito local partindo do Plan Xeral dun concello español (en concreto San Sebastián) e terá lugar unha mesa redonda en que se tratará a posibilidade de impulsar o desenvolvemento da vivenda social a partir do planeamento urbano en Galicia.
2. Contidos.
-Dereito á vivenda como condicionante do plan urbano.
-Plan urbano e vivenda na Lei do solo.
-Urbanismo e vivenda.
-Plan e vivenda: a experiencia de San Sebastián.
-Posibilidades de desenvolvemento da vivenda social en Galicia.
3. Desenvolvemento.
Duración: 7 horas lectivas.
Lugar: Escola Galega de Administración Pública, rúa de Madrid, 2-4, polígono das Fontiñas, Santiago de Compostela.
Datas: 25 de setembro de 2008.
Horario: das 9.30 ás 14.00 horas e das 16.00 ás 19.30 horas.
4. Destinatarios.
Esta actividade está destinada ao persoal das diferentes administracións públicas de Galicia, aos profesionais que desenvolvan unha actividade que teña relación cos contidos do seminario e aos interesados en xeral.
5. Número de prazas.
Limitado pola capacidade do local.
6. Solicitudes.
-Tramitación de solicitudes: as solicitudes irán dirixidas ao director da Escola Galega de Administración Pública (polígono das Fontiñas, rúa de Madrid, 2-4, CP 15707, Santiago de Compostela), segundo o modelo que figura como anexo a esta convocatoria, e serán presentadas no rexistro xeral da EGAP, ou ben de calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 54 63 30 ou por correo electrónico dirixido ao enderezo: novas.egap@xunta.es.
-Inscricións fóra de prazo: só serán admitidas, de quedaren prazas libres, coa condición de que cumpran os requisitos xerais antes indicados.
As persoas solicitantes poderán obter a confirmación da súa admisión se chaman por teléfono, das 8.30 ás 14.30 horas, aos seguintes números: 981 54 62 41-881 99 70 14.
7. Prazo.
O prazo de presentación de solicitudes finalizará o 23 de setembro de 2008.
8. Selección.
Os criterios selectivos que serán empregados son os sinalados con carácter xeral na Resolución da Escola Galega de Administración Pública do 4 de xaneiro de 2008 (Diario Oficial de Galicia nº 7, do 10 de xaneiro).
A EGAP publicará na súa páxina web os admitidos neste seminario.
9. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento do seminario, así como a de cancelalo, se o escaso número de solicitudes non xustificase a súa realización.
10. Asistencia ao seminario.
a) O persoal seleccionado non poderá renunciar ao seminario, salvo por causa de forza maior suficientemente xustificada, por necesidades do servizo ou por causas acreditadas documentalmente pola persoa responsable do departamento administrativo en que desenvolve o seu labor. A renuncia deberá ser comunicada por escrito á EGAP cunha antelación de 7 días hábiles antes do comezo do seminario, sempre que sexa posible, para que poida cubrirse a vacante. A renuncia presentarase acompañada da acreditación documental que certifique a súa causa. Aquela renuncia ou abandono non xustificado debidamente suporá a exclusión do seleccionado das convocatorias do ano en curso e das do ano seguinte, de acordo co disposto na resolución do 4 de xaneiro de 2008 pola cal se fan públicos os criterios de participación nas actividades docentes da Escola Galega de Administración Pública.
b) Durante a realización das actividades formativas levarase un control permanente da asistencia mediante os sistemas que se establezan para o efecto e, así mesmo, constarán como incidencias as ausencias dentro de cada sesión. Isto implica que o persoal que participe no seminario terá que anotar a hora de chegada ou saída, de ser o caso, durante a duración oficial do seminario, para poder acreditar o tempo que faltou. De non facelo así e de realizarse un control de asistencia extraordinario, perderá o dereito a recibir o certificado.
11. Certificados.
a) Outorgaráselle o correspondente certificado de asistencia ao alumnado que participe con regularidade e dedicación no desenvolvemento do seminario. Para os efectos de avaliar os coñecementos adquiridos polo alumnado, a EGAP poderá fixar a realización das probas que considere oportunas.
b) É obrigatoria a asistencia con puntualidade a todas as sesións do seminario. Calquera ausencia non xustificada ou xustificada insuficientemente implicará a perda do dereito ao certificado acreditativo de participación no taller.
Unicamente poderá autorizarse a ausencia por causas xustificadas, que se acreditarán documentalmente ante o servizo competente da EGAP ou ante a persoa responsable do seminario nun prazo máximo de 10 días despois de que este finalice e, en ningún caso, esta ausencia poderá superar o 15% das horas lectivas.
c) Para que quede coñecemento e constancia no seu expediente, as persoas participantes no seminario terán que facilitarlle unha copia das certificacións recibidas ao servizo de persoal do centro directivo a que estean adscritos.
Santiago de Compostela, 8 de setembro de 2008.
Carlos Suárez-Mira Rodríguez
Director da Escola Galega de Administración Pública
Ver referencia pdf "17900D012P049.PDF"